Sachent tuit cilz qui verront et orront ces presantes lettres que dame Aelis, fille çay en arriers Perrenat de Monjoy, damoisel, de la velonté et dou consentemant mons. Henri de Chemins, chevaliers, son mari, et lidiz messires Henri, de sa propre velonté, por servises, courtoisies, consoil et haides que nobles hons Jehans de Chalon, sire d’Arlay, lor a fait, et pour ce que lidiz Jehans s’est consentus à la vendue que lidiz messires Henris et sa fome, dame Aelix, fait à Symon de Vaudrey, damoisel, de la moitié dou bourc de Monjay et des apartenances, liquex moitié doudit bourc estoit dou fié audit mons. Jeham, ensi come lidiz Henris et Alix, sa fome, l’ont cogneu, et meismemant pour quarante livres d’estevenans que je, lidiz Jehans, lour ay doné, et lesquex il ont ahues et receues doudit Jeham en bons deniers nombrez et s’an sont tenus pour bien paiez, ilz, en recompensation des servises, courtoisies, consoil et aides, dou consentemant de ladite vendue et desdites XL livres, ont donné, quité et outroié, donent, quitent et outroient audit mons. Jeham et es suens, permaignablemant, tout le fié, droit, action, usaige, reclamation, proprieté et possession que lidiz Henris et sa fome ont, puent et doivent avoir, en quelque meniere que ceu fut, es choses que Guillaumes, dit Moutons, dou Saçoy, damoisel, tient et tenoit ou devoit tenir de lour doux emsamble, ou de chascun de lour par soy, en fié et en chasemant, en l’ile qui siet en la riviere de Brainne, entre la maison que l’on appelle Alnarde, d’une part, et la vile dou Genetois, d’autre part, et, d’autre costé, devers le biez qui saut de l’estant de Monjay, et en toutes les appendisses et appartenances doudit leu, c’est assavoir en hommes, en eaux, en pescheries, en rentes, en signories, en champs, em bois, en meis, en fiez, en justices, grant et petites, en prez, em bois et en toutes autres choses, quele qu’eles soient, que appartienent et puent et doivent appartenir audit fié de l’ile. Et se sont devesti lidiz Henris et sa fame des devantdites choses pour la cause devantdite, et ledit mons. Jeham en ont envesti et mis en possession corporel ou ansi. Encour est assavoir que li devantdiz Henriz et Aulix, sa fame, ont cognu que li fiez lequel Terterins de La Charmete tient de lour est dou fié doudit mons. Jeham, [et] toute la partie que il ont, puent et doivent avoir ou bois de Banc et es appendisses doudit bois, qui part à Symon de Vaudrey, liquex bois siet ou territoire de Monjay. Et est assavoir que ladite Alix a fait le don et la quittance dessusdite, come cele qui est bien assignée en autres leus soffisanz, de part le devantdit Henri, son mari, de son mariaige et de son douaire. Et toutes [ces] choses dessusdites, ensi con eles sont dessus devisées, ont promis et prometent lidiz Henris et sa fame, par lour soirement doné sus saint ewangile, tenir et garder fermement, pour lour et pour lour hoirs, et que il ne venront encontre, par lour ne par autrui, ne consentiront autre qui vigne en jugement ou deffiers jugement, taisiblement ou expressement; et ont renuncey... Et ont voulu et outroié lidiz Henriz et sa fame que se il venoient encontre lesdites choses ou encontre aucunes d’iceles, que li officials de la court de Besençon les controigne par sentence d’escumeniement, et se sont submis et submetent lour et lour hoirs, quant es choses dessusdites tenir et garder, à la jurisdiction de la court de Besençon. En tesmoignaige de laquel chose, nous, li devantdiz Alix et Henri, avons requis honorauble baron et discreit l’official de la court de Besançon que il mete le seel de ladite court en ces presantes lettres... Faites et données le lundi devant la feste des apostres Symon et Jude, l’am Nostre Signour corrant par M CC quatre vint et dix.